Document ID: 32007R0703

KOMISJONI MÄÄRUS (EÜ) nr 703/2007,
21. juuni 2007,
millega muudetakse nõukogu määruse (EMÜ) nr 2377/90 (milles sätestatakse ühenduse menetlus veterinaarravimijääkide piirnormide kehtestamiseks loomsetes toiduainetes) I lisa seoses dihüdrostreptomütsiini ja streptomütsiiniga
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 26. juuni 1990. aasta määrust (EMÜ) nr 2377/90, milles sätestatakse ühenduse menetlus veterinaarravimijääkide piirnormide kehtestamiseks loomsetes toiduainetes, (1) eriti selle artiklit 2,
võttes arvesse Euroopa Ravimiameti arvamust, mille on sõnastanud veterinaarravimite komitee,
ning arvestades järgmist:
(1)
Kõiki farmakoloogilisi toimeaineid, mida kasutatakse ühenduses toiduloomadele ette nähtud veterinaarravimites, tuleks hinnata vastavalt määrusele (EMÜ) nr 2377/90.
(2)
Dihüdrostreptomütsiin on lisatud määruse (EMÜ) nr 2377/90 I lisasse seoses kõigi mäletsejaliste lihaskoe, rasvkoe, maksa, neerude ja piimaga, samuti seoses sigade lihaskoe, naha, rasvkoe, maksa ja neerudega. Olles läbi vaadanud taotluse küülikute lisamise kohta dihüdrostreptomütsiini olemasoleva kande alla, peetakse asjakohaseks dihüdrostreptomütsiini kannet muuta, kaasates sinna küülikud.
(3)
Streptomütsiin on lisatud määruse (EMÜ) nr 2377/90 I lisasse seoses veiste ja lammaste lihaskoe, rasvkoe, maksa, neerude ja piimaga, samuti seoses sigade lihaskoe, naha, rasvkoe, maksa ja neerudega. Olles läbi vaadanud taotluse küülikute lisamise kohta dihüdrostreptomütsiini olemasoleva kande alla ning võttes arvesse, et kahe eespool nimetatud aine ohutust on algselt hinnatud koos nende keemilise struktuuri ja bioloogilise aktiivsuse sarnasuse alusel, peetakse asjakohaseks ka streptomütsiini kannet muuta, et hõlmata küülikud seoses lihaskoe, rasvkoe, maksa ja neerudega. Samuti peeti asjakohaseks praegust streptomütsiini kannet muuta seoses veiste ja lammastega, hõlmates uude kandesse kõik mäletsejalised seoses lihaskoe, rasvkoe, maksa, neerude ja piimaga.
(4)
Seetõttu tuleks määrust (EMÜ) nr 2377/90 vastavalt muuta.
(5)
Enne käesoleva määruse kohaldamist tuleks anda liikmesriikidele piisavalt aega, et nad saaksid käesolevat määrust arvestades teha kõik vajalikud kohandused kõnealuste veterinaarravimite müügilubadesse, mis on väljastatud vastavalt Euroopa Parlamendi ja nõukogu 6. novembri 2001. aasta direktiivile 2001/82/EÜ (veterinaarravimeid käsitlevate ühenduse eeskirjade kohta). (2)
(6)
Käesolevas määruses sätestatud meetmed on kooskõlas veterinaarravimite alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EMÜ) nr 2377/90 I lisa muudetakse vastavalt käesoleva määruse lisale.
Artikkel 2
Käesolev määrus jõustub kolmandal päeval pärast selle avaldamist Euroopa Liidu Teatajas.
Seda kohaldatakse alates 21. augustist 2007.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 21. juuni 2007

Labels: 0
17
6